มูลนิธิเพื่อผู้บริโภค ชง3ข้อแก้กองทอง
มูลนิธิเพื่อผู้บริโภค ยื่น 3 ข้อ ชงสมาคม บลจ.แก้ปัญหากองทุนทองคำสิงคโปร์เพี้ยน ยันเรียกร้องค่าชดเชย
26 พ.ค. 2555

มูลนิธิเพื่อผู้บริโภค ยื่น 3 ข้อ ชงสมาคม บลจ.แก้ปัญหากองทุนทองคำสิงคโปร์เพี้ยน ยันเรียกร้องค่าชดเชย
นายคงศักดิ์ ชื่นไกรลาศ เจ้าหน้าที่ศูนย์พิทักษ์สิทธิผู้บริโภค มูลนิธิเพื่อผู้บริโภค (มพบ.) เปิดเผยว่า ผลการหารือของ 3 ฝ่าย ประกอบด้วย มูลนิธิ สมาคมบริษัทหลักทรัพย์จัดการลงทุน (AIMC) และตัวแทนกลุ่มผู้ลงทุนที่เสียหายจากการลงทุนในกองทุนทองคำสิงคโปร์ ซึ่งจัดขึ้นเมื่อวันที่ 25 พ.ค. 2555 ยังไม่ได้ข้อสรุป ทางมูลนิธิจึงยื่นข้อเรียกร้อง 3 เรื่องต่อสมาคมบริษัทหลักทรัพย์จัดการกองทุน (บลจ.) โดยสมาคม บลจ. ขอเวลา 2 เดือนในการดำเนินการ
“นายกสมาคม บลจ. ได้มาชี้แจงกับมูลนิธิเกี่ยวกับกระบวนการลงทุนของกองทุนทองคำ แต่ไม่ได้หาข้อสรุปหรือมีแนวทางแก้ไขปัญหา ซึ่งนักลงทุนก็คาดหวังจะได้รับค่าชดเชย” นายคงศักดิ์ กล่าว
สำหรับข้อเรียกร้อง 3 เรื่อง ได้แก่ เรื่องแรก การชดเชยค่าเสียหายให้ผู้ลงทุน เรื่องที่ 2 มาตรการป้องกันไม่ให้เกิดขึ้นอีก จากที่ผ่านมาราคาหน่วยลงทุนของกองทุนทองคำในสิงคโปร์ที่ผิดปกติ 2 ครั้ง ในช่วงเดือน มี.ค. 2554 และในวันที่ 30 ธ.ค. 2554 ที่ราคาพุ่ง 9% ทำให้ผู้ลงทุนมีต้นทุนเพิ่ม เรื่องที่ 3 ขอให้สมาคม บลจ. และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตรวจสอบหาผู้กระทำความผิด
ปัจจุบันมีผู้ลงทุนที่เสียหายมายื่นมูลนิธิไม่ถึง 20 ราย เงินลงทุนประมาณ 10 ล้านบาท
อย่างไรก็ตาม “ในช่วงที่รอผลจากสมาคมบลจ. ทางมูลนิธิฯจะหาข้อมูลและทำการบ้านเกี่ยวกับกองทุนทองคำเอาไว้ แต่จะไม่มีการดำเนินการหรือฟ้องร้องอะไรจนกว่าจะได้คำตอบ”นายคงศักดิ์ กล่าว
การทำงานของมูลนิธิมองกลุ่มนักลงทุนในฐานะผู้บริโภคซึ่งเชื่อในคำโฆษณา แม้จะมีการแจ้งคำเตือนความเสี่ยงในการลงทุนเอาไว้ แต่ก็ต้องอยู่ในพื้นฐานของความเสี่ยงที่เป็นไปได้ ไม่ใช่ผิดปกติ อีกทั้งที่ผ่านมาไม่มีมาตรฐานชัดเจน ซึ่ง บลจ.บางแห่งได้ชดเชยให้ผู้ลงทุน และพอใจการแก้ไขของ ก.ล.ต. ที่ให้ใช้ราคาอื่นแทนราคาที่ผิดปกติ